รณรงค์ไม่สูบบุหรี่ “ปฏิเสธบุหรี่มวนแรก” ผ่านสัญลักษณ์ “NoNo กระต่ายขาเดียว
นายแพทย์สุวรรณชัย วัฒนายิ่งเจริญชัย อธิบดีกรมอนามัย เปิดเผยภายหลังเป็นประธานเปิดการประชุมเชิงปฏิบัติการแลกเปลี่ยนเรียนรู้การดำเนินงานป้องกันนักสูบหน้าใหม่ ผ่านสัญลักษณ์ กระต่ายขาเดียว ที่กรมอนามัย จัดขึ้น ว่า วันงดสูบบุหรี่โลก  31 พฤษภาคมปีนี้ กรมอนามัยร่วมกับทันตแพทยสมาคมแห่งประเทศไทย ในพระบรมราชูปถัมภ์ จัดกิจกรรมรณรงค์ป้องกันนักสูบหน้าใหม่ในโรงเรียนประถมศึกษา รณรงค์ไม่ให้สูบบุหรี่ ผ่านสัญลักษณ์ “NoNo กระต่ายขาเดียว ยืนยัน มั่นใจไม่สูบ” เพื่อกระตุ้นให้เด็กประถมศึกษามีความสนใจ ตระหนักถึงพิษภัยและโทษของการสูบบุหรี่ ส่งเสริมแนวคิดปฏิเสธบุหรี่อย่างไรไม่เสียเพื่อน สนับสนุนให้เด็ก กล้าที่จะปฏิเสธบุหรี่ เมื่อถูกชักชวน เน้นที่เด็กนักเรียนประถมศึกษาปีที่ 4 - 6 ซึ่งเป็นช่วงก่อนวัยรุ่นเพราะเป็นวัยที่กำลังอยากรู้ อยากทดลอง โดยได้รับความร่วมมือจากโรงเรียนในสังกัดสำนักงานคณะกรรมการการศึกษาขั้นพื้นฐาน (สพฐ.) และได้รับการสนับสนุนรางวัลจากทันตแพทยสมาคมแห่งประเทศไทยฯ ให้กับนักเรียนและโรงเรียนที่ชนะการประกวด โดยในปีนี้ มีโรงเรียนทั่วประเทศเข้าร่วมกิจกรรม 1,073 โรงเรียน และมีนักเรียนเข้าร่วม 22,574 คนด้านนายธีร์ ภวังคนันท์ ผู้ตรวจราชการกระทรวงศึกษาธิการ กล่าวว่า กระทรวงศึกษาธิการ ร่วมกับกรมอนามัย จัดทำแนวทางการจัดกิจกรรมเสริมหลักสูตรเรื่องทักษะปฏิเสธบุหรี่ของเด็กนักเรียนชั้นประถมศึกษาและมัธยม เพื่อการส่งเสริมสุขภาพช่องปากที่ออกแบบตามหลักวิชาการโดยผู้ทรงคุณวุฒิที่มีประสบการณ์ ด้วยการสร้างความตระหนักค่านิยมให้เด็กเกิดการซึมซับทางความคิดจนรู้เท่าทัน เกิดภูมิคุ้มกันตนเองที่เข้มแข็ง เกิดเป็นทักษะเรื่อง การปฏิเสธบุหรี่เป็น เห็นคุณค่าของการดูแลสุขภาพตนเองและผู้อื่นให้พ้นจากควันพิษของบุหรี่ มีการจัดทำโครงงานของนักเรียนที่ส่งผลให้เกิดมาตรการทางวิชาการและทางสังคมเพื่อการป้องกันการเกิดนักสูบหน้าใหม่ในโรงเรียน